16. juuli hommik startisime Neyshaboori (meie keeles Mutabor) poole. LP pakkus vahemaaks ca 130 km. Tuul oli tagant ja tee ülihea. Ühel laskumisel sai Hannes kiiruseks 70 km/h. Kuna ma temast palju maha ei jäänud, oli ka minu kiirus suurusjärgus sama. Palju kiiremini poleks tohtinudki sõita, 70 km/h oli ka selle teelõigu piirang ning politsei mõõtis agaralt. Pärast oleksime seisnud jälle kõrvad lontis.  Jää veel Iraanis jalgrattaga kihutamise eest juhilubadest ilma, vat see oleks nöök!